钦定古今图书集成/明伦汇编/闺媛典/第342卷 > 三鬟女子
## 钦定古今图书集成/明伦汇编/闺媛典/第342卷 > 三鬟女子

按《剧谈录》：京国豪士潘将军，住光德坊，本居襄汉间，
常乘舟射利，因泊江壖，有僧乞食，留之数日，尽心檀
施。僧谓潘曰：“观尔形质器度，与众贾不同，至于妻孥，
皆享巨福。”因以玉念珠一贯留赠，云：“宝之，不但通财，
亦有官禄。”既而贸迁数年，藏镪巨万，遂均陶朱。其后
职居左广，列第京师，常宝念珠贮之，以绣囊玉合，置
道场内，每月朔则出而拜之。一旦开合，启囊已亡失
矣。然而缄封若旧，他物亦无所失。于是夺魄丧精，以
为其家将破之兆。有主藏者，尝识京兆府停解所由，
王超年且八十，因密话其事，超曰：“异哉！此非攘窃之
盗也，某试为寻之，未知果得否？”超他日因过胜业坊
北街，时春雨新霁，有三鬟女子，年可十七八，衣装䍀
缕，穿木屐立于道侧槐树下。值军中少年蹴踘，接而
送之，直高数丈。于是观者渐众，超独异焉。及罢，随之
而行，止于胜业坊北门短曲，有母同居，盖以纫针为
业。超异时因以他事熟之，遂为甥舅。然居室甚贫，与
母同卧土榻，烟爨不举，往往经累日。设肴馐时有水
陆珍异。吴中初进洞庭橘子，恩赐宰相外京辇未有
此物。密以一枚赠超，云：有人从内中取出，而禀性刚
决。超意甚疑之，如此往来周岁矣。超一旦携酒食与
之，从容徐谓之曰：“舅有深诚，欲告外甥，未知如何？”女
曰：“每感重恩，恨无以答。若力有所施，必能赴汤蹈火。”
超曰：“潘将军失却《玉念珠》，不知知否？”女子微笑曰：“从
何知之？”超揣其意，不甚密藏。又曰：“外甥可寻觅，当厚
备缯彩酬之。”女子曰：“勿言于人，某偶与邻侪为戏，终
却还与，因循未暇。舅诘旦于慈恩塔院相候，某知有
人寄珠在此。”超如期而往。时寺门始开，塔户犹锁，女
子先在，谓超曰：“少顷仰观塔上，当有所见。”语讫而去，
疾如飞鸟，忽于相轮上举手示超，欻然携珠而下，谓
超曰：“便可将还，勿以财帛为意。”超径诣潘，具述其事，
因以金帛缯锦，密为之赠。明日访之，已空室矣。